**Szám**: ÖNK/1-1/2023.

## J E G Y Z Ő K Ö N Y V

**Készült:** Veszprém Megyei Jogú Város Önkormányzata Közgyűlésének, Somogy Vármegyei Önkormányzat Közgyűlésének, Veszprém Vármegyei Önkormányzat Közgyűlésének és Zala Vármegye Önkormányzata Közgyűlésének 2023. január 19-én 10,00 órai kezdettel megtartott rendkívüli, együttes üléséről

**Az ülés helye**: Megyeháza, Szent István terme

**Veszprém Megyei Jogú Város Önkormányzata Közgyűlésének részéről jelen vannak:**

Porga Gyula polgármester, Brányi Mária alpolgármester, Hegedűs Barbara alpolgármester, Bázsa Botond Lehel, Benczik Gabriella, Csik Richárd, Gerstmár Ferenc, Guzslován Gábor, Halmay Gábor, Hartmann Ferenc, Katanics Sándor, Kovács Áron Zoltán, Kovács Rajmund, Pálinkás Roland, Sótonyi Mónika, Stigelmaier Józsefné, dr. Strenner Zoltán, Zakar Csaba képviselők

**Jelen vannak továbbá:**

Dr. Dancs Judit jegyző, Dr. Navracsics Tibor miniszter, Ovádi Péter országgyűlési képviselő, Markovits Aliz, a Veszprém-Balaton 2023 Zrt. vezérigazgatója, Dr. Temesvári Balázs, a Veszprémi Közüzemi Szolgáltató Zrt. vezérigazgatója, dr. Lohonyai Bernadett irodavezető, Kicska Andrea jegyzőkönyvvezető

**Somogy Vármegyei Önkormányzat Közgyűlésének részéről jelen vannak:**

Biró Norbert elnök, dr. Szajcz Adrián alelnök, Huszti Gábor alelnök, Anderné Röszler Erika, Bogdán Dániel János, dr. Gyenesei István, Hoffmann Péter, Holovits Huba, Koós Csaba Tibor, Lukács Bence Miklós, ifj. Németh Lajos, Stikel János, Tardi Tamás Ákos képviselők

**Távolmaradását előre bejelentette:**

Kárpáti László, Rákóczy Attila István képviselők

**Jelen vannak továbbá:**

Dr. Sárhegyi Judit vármegyei jegyző

**Veszprém Vármegyei Önkormányzat Közgyűlésének részéről jelen vannak:**

Polgárdy Imre Lajos elnök, Vörösmarty Éva alelnök, dr. Áldozó Tamás Róbert, Deák Istvánné, Dobó Zoltán, Eszli István, Grőber Attila, Horváth Ernő József, Ihász Norbert Benjamin, Kis Virág Enikő, Nagyné Bátor Alexandra, Papp Tamás, Szöllősi János László, Tábori Ferenc képviselők

**Távolmaradását előre bejelentette:**

Benedek Szilveszter, Ravasz Tibor Zsolt képviselők

**Jelen vannak továbbá:**

Dr. Imre László vármegyei jegyző, Dr. Navracsics Tibor miniszter, Takács Szabolcs főispán, Dr. Kontrát Károly országgyűlési képviselő, Dr. Kovács Zoltán országgyűlési képviselő, Ovádi Péter országgyűlési képviselő

**Zala Vármegye Önkormányzata Közgyűlésének részéről jelen vannak:**

Dr. Pál Attila elnök, Bene Csaba alelnök, Pácsonyi Imre alelnök, Ruzsics Ferenc alelnök, Pálinkás Róbert tanácsnok, Dr. Fekete Zoltán, Fodor Márk, Horváth Tamás Mihály, Strázsai Zoltán, Végh László, Vincze Tibor képviselők

**Távolmaradását előre bejelentette:**

Elekes István, Nagy Zoltán, Dr. Weller-Jakus Tamás Norbert, Zakó László képviselők

**Jelen vannak továbbá:**

Dr. Mester László vármegyei főjegyző

**A rendkívüli, együttes, nyilvános ülés levezető elnöke:** Porga Gyula, Veszprém Megyei Jogú Város polgármestere

**Porga Gyula, Veszprém Megyei Jogú Város polgármestere:**

Tisztelt Hölgyeim és Uraim! Kedves Vendégek!

Szeretettel köszöntök mindenkit a mai különleges ünnepi ülésünkön, ahol három vármegye és egy megyei jogú város önkormányzatának az együttes ülésén vehetünk részt.

Engedjék meg, hogy külön köszöntsem a körünkben Navracsics Tibor miniszter urat, a három vármegye, illetve Veszprém Megyei Jogú Város Önkormányzatának képviselőit, a jelenlévő országgyűlési képviselőinket, főispán urat, főjegyző asszonyt és főjegyző urakat, és a Veszprém-Balaton 2023 Zrt.-nk vezérigazgató asszonyát, Markovits Alíz asszonyt.

Azért kezdeményeztem ezt a mai ünnepélyes ülést, mert jó pár esztendővel ezelőtt, amikor mi az Európa Kulturális Fővárosa cím pályázására készültünk, és úgy döntöttünk, hogy fontos, hogy bár városok tudnak indulni ezen a pályázaton, de mi akkor leszünk igazán erősek és akkor vagyunk erősek, hogyha egy térségi pályázatot fogalmazunk meg. Annak idején elnök urak is nyilván emlékeznek rá, hogy kéréssel fordultam a három Balaton-parti megye elnökéhez, illetve aztán később az önkormányzatához is, hogy támogassák a mi pályázatunkat, és akkor megkaptuk ezt a bizalmat, megkaptuk ezt a támogatást, mind a három vármegyei önkormányzattól, amit ezúton is szeretnék megköszönni. Én bízom benne, és talán a mai ülés is ennek a bizonysága, hogy az a bizalom, amit belénk vetettek jó pár esztendővel ezelőtt, ezt a bizalmat megháláltuk, hiszen rövidesen ennek a hétnek a végén, szombaton egy látványos nyitóünnepséggel kezdetét veszi az évadunk, és a mögöttünk hagyott 4 év kemény munkájának a gyümölcsét nemcsak mi itt Veszprémben tudjuk learatni, hanem mind a három vármegyében van számos olyan önkormányzat, aki kedvezményezettje volt ennek a pályázatnak, jól tudtak élni a kínálkozó lehetőséggel, és meggyőződésem szerint tovább tudták erősíteni, tovább tudtuk erősíteni a településeken élő közösségeket, illetve önkormányzatokat, városokat, kisebb településeket.

Mielőtt az ülést elkezdjük, természetesen fontos az, hogy megállapítsuk a határozatképességünket, illetve egy napirendi pont, amit a mai ülésre kitűztünk, annak az elfogadására is sor kell, hogy kerüljön.

Először én megállapítom, hogy Veszprém Megyei Jogú Város Önkormányzatának a 18 megválasztott képviselőből minden 18-an jelen vagyunk a mai ülésen, a mai ülésünk határozatképes. Szeretném megkérdezni a jelenlévő képviselőinket, a mai ülés napirendjéről kell, hogy szavazzunk. Kérem, aki támogatja a mai ülés napirendjét, az kézfelemeléssel jelezze. Köszönöm szépen, ellenpróbát is tartok, tartózkodás, nem szavazat nem volt, köszönöm szépen. Veszprém Megyei Jogú Város Önkormányzata a mai ülés napirendjét elfogadta.

Veszprém Megyei Jogú Város Önkormányzata Közgyűlése jelenlévő 18 tagja 18 igen szavazattal meghozta a következő határozatot:

**Veszprém Megyei Jogú Város Önkormányzata Közgyűlésének**

**1/2023. (I. 19.) határozata**

**a napirend elfogadásáról**

Veszprém Megyei Jogú Város Önkormányzatának Közgyűlése a 2023. január 19-i rendkívüli, Somogy Vármegyei Önkormányzat Közgyűlésével, Veszprém Vármegyei Önkormányzat Közgyűlésével és Zala Vármegye Önkormányzata Közgyűlésével tartott együttes ülés napirendjét a következők szerint határozza meg:

1. Ünnepélyes nyilatkozat elfogadása a Veszprém-Balaton 2023 Európa Kulturális Fővárosa programsorozat megvalósulásáról

Előterjesztés: Porga Gyula polgármester

**Porga Gyula, Veszprém Megyei Jogú Város polgármestere:**

Szeretném megkérni Somogy vármegye elnökét Biró Norbert Elnök Urat, hogy ő is állapítsa meg a határozatképességet, illetve szavaztasson a napirendről.

**Biró Norbert, Somogy Vármegyei Önkormányzat Közgyűlésének elnöke:**

Megállapítom, hogy Somogy Vármegyei Önkormányzat Közgyűlése határozatképes, 15 tagból 13 tag van jelen. Kérem a képviselőket, hogy szavazzanak az ülés napirendjéről. Kérem, kézfelemeléssel ezt tegyék meg. Ellene? Tartózkodás?

Megállapítom, hogy egyhangúlag az ülés napirendjét elfogadta a képviselő-testület.

A Somogy Vármegyei Önkormányzat Közgyűlése – 13 igen, 0 nem, 0 tartózkodás szavazattal, egyhangúlag – az alábbi határozatot hozza:

**6/2023. (I.19.) közgyűlési határozat**

A Somogy Vármegyei Közgyűlés elfogadja a 2023. január 19-i rendkívüli, Zala Vármegye Önkormányzata Közgyűlésével, Veszprém Vármegyei Önkormányzat Közgyűlésével és Veszprém Megyei Jogú Város Önkormányzata Közgyűlésével tartott együttes nyilvános ülés napirendjét.

*Napirend:*

1. Ünnepélyes nyilatkozat elfogadása a Veszprém-Balaton 2023 Európa Kulturális Fővárosa programsorozat megvalósulásáról

Előadó: Biró Norbert, a közgyűlés elnöke

**Porga Gyula, Veszprém Megyei Jogú Város polgármestere:**

Köszönöm szépen. Felkérem Polgárdy Imre elnök urat, Veszprém Vármegye Önkormányzatának elnökét, hogy szintén állapítsa meg a határozatképességet, és szavazzanak a napirend elfogadásáról.

**Polgárdy Imre, Veszprém Vármegyei Önkormányzat Közgyűlésének elnöke:**

A jelenléti ív alapján megállapítom, hogy a 17 közgyűlési tag közül 14 fő jelen van, az ülésünk határozatképes. Kérdezem a képviselőtársaimat, a kiküldött napirendet elfogadják-e? Kérem kézfeltartással jelezni. Köszönöm szépen, ez egyhangú. Ellene? Tartózkodott? Megállapítom, hogy a közgyűlésünk a napirendet elfogadta.

Ezt követően Veszprém Vármegyei Önkormányzat Közgyűlése 14 igen szavazattal, ellenszavazat és tartózkodás nélkül meghozta az alábbi határozatot:

**A Veszprém Vármegyei Önkormányzat Közgyűlése**

**1/2023. (I. 19.) határozata**

A Veszprém Vármegyei Önkormányzat Közgyűlése 2023. január 19-ei rendkívüli Somogy Vármegyei Önkormányzat Közgyűlésével, Veszprém Megyei Jogú Város Önkormányzatának Közgyűlésével és Zala Vármegye Önkormányzata Közgyűlésével együttes nyílt ülésének napirendjéről

A Veszprém Vármegyei Önkormányzat Közgyűlése a 2023. január 19-ei rendkívüli Somogy Vármegyei Önkormányzat Közgyűlésével, Veszprém Megyei Jogú Város Önkormányzatának Közgyűlésével és Zala Vármegye Önkormányzata Közgyűlésével együttes nyílt ülésének napirendjét a következők szerint állapította meg:

1. **Ünnepélyes nyilatkozat elfogadása a Veszprém-Balaton 2023 Európa Kulturális Fővárosa programsorozat megvalósulásáról**

Előadó: Polgárdy Imre, a vármegyei közgyűlés elnöke

Előkészítésért felelős: Dr. Imre László, vármegyei jegyző

Határidő: azonnal  
Felelős: Polgárdy Imre, a vármegyei közgyűlés elnöke

**Porga Gyula, Veszprém Megyei Jogú Város polgármestere:**

Köszönöm szépen, és végül, de nem utolsósorban Zala Vármegye Elnökét, Dr. Pál Attilát szeretném kérni, hogy a határozatképességet, illetve a napirend elfogadásáról szavaztasson.

**Dr. Pál Attila, Zala Vármegye Önkormányzata Közgyűlésének elnöke:**

Köszönöm szépen. Hölgyeim és Uraim! Nagyon sok szeretettel köszöntöm Önöket a vármegyénk nevében. Megkülönböztetett tisztelettel köszöntöm miniszter urat, polgármester úrnak pedig köszönöm a meghívást, hogy itt lehetek, szívesen jövök, hogyha hívnak bennünket. Szintén a jelenléti ív alapján megállapítom, hogy a 15 főből 11 fő jelen van, tehát határozatképes az Önkormányzatunk, és tisztelettel kérem, hogy kézfelemeléssel szavazzunk arról, hogy elfogadjuk-e a napirendi pontot. Köszönöm! Megállapítom, hogy 11 egyhangú szavazattal a napirendi pont tárgyalását elfogadtuk.

Megállapítom, hogy a közgyűlés az ülés napirendi pontját nyílt szavazással, 11 igen egyhangú szavazattal elfogadta:

**1/2023. (I.19.) KH**

A Zala Vármegyei Közgyűlés az elnök által előterjesztett napirendet elfogadja.

**Napirend tárgyalása:**

1. **Ünnepélyes nyilatkozat elfogadása a Veszprém-Balaton 2023 Európa Kulturális Fővárosa programsorozat megvalósulásáról**

**Porga Gyula, Veszprém Megyei Jogú Város polgármestere:**

Köszönöm szépen. Megnyitom a napirend tárgyalását és a napirendhez első felszólalóként szeretném dr. Navracsics Tibor területfejlesztési Miniszter Urat felkérni.

**Dr. Navracsics Tibor területfejlesztési miniszter:**

Köszönöm szépen a szót. Tisztelt Elnök Úr! Tisztelt ünnepélyes együttes ülés! Megtiszteltetés számomra, hogy itt lehetek jelen a három vármegye és Veszprém Megyei Jogú Város képviselő-testületének együttes ülésén, és megtiszteltetés számomra az is, hogy elsőként kaphatok szót az ünnepélyes nyilatkozathoz hozzászólók sorában. Önmagában a tény, hogy a három vármegye közgyűlése és Veszprém Megyei Jogú Város képviselő-testülete együttes ülésen tesz hitet az Európa Kulturális Fővárosa kezdeményezés eszméje mellett, üzenet Magyarországnak és Európának is a térségben élők elkötelezettsége és elhivatottsága iránt, amely nemcsak a térség, a térség hagyományai, és a térség jövője irányában érvényesül, hanem egymás iránt is. A három vármegye, illetve Veszprém Megyei Jogú Város számunkra nyilvánvalóan és a mindennapi életben tapasztalhatóan is egységet alkot. Olyan közösséget, amelyet bár közigazgatási határok választhatnak el egymástól, de munkánk, családi kapcsolataink, hétköznapi életünk során tapasztaljuk, hogy ezek a közigazgatási határok nem válhatnak akadállyá az együttműködésben. Úgy gondolom, hogy a Veszprém-Balaton 2023 Európa Kulturális Fővárosa kezdeményezés Porga Gyula polgármester úrnak köszönhetően egy jelentős kísérlet ezeknek a közigazgatási határoknak az átjárhatóvá tételére. Arra, hogy a Bakony-Balatoni térség valóban egységként élje meg ne csak a hétköznapokat, hanem az ünnepnapokat is, ne csak a hétköznapokban találjuk meg egymást, hanem együtt építsünk egy közös jövőt. Amire kiváló alkalom az Európa Kulturális Fővárosa programsorozat, hiszen idén nemcsak Magyarország, de reményeink szerint Európa figyelme is ránk fog irányulni, együttes felelősségünk és együttes lehetőségünk is az, hogy megmutassuk, ez a térség legalább olyan szép, legalább olyan kellemes, legalább olyan művelt, és legalább olyan vendégszerető, mint Európa számos más turisztikailag divatosabb térsége. Rajtunk áll, hogy megmutassuk Európának, hogy a mi több, mint ezeréves hagyományaink nemcsak a magyarsághoz való kötődést jelentik, hanem éppen a magyarsághoz való kötődésen keresztül az európai kulturális közösség egyik bástyájává is teszi ezt a térséget. Az ünnepélyes nyilatkozat hitet tesz a térség hagyományai, a Pannon táj szépsége, kultúrája és az európai kulturális közösség mellett. Nagyon örülök, hogy itt lehetőség van arra, hogy ezen az ünnepélyes együttes ülésen is a három vármegye és Veszprém Megyei Jogú Város szabadon választott képviselői alátámaszthatják ezt a törekvést, és abban bízom, hogy az elkövetkező évben, és az azt követő időszakban is nap, mint nap felmutathatjuk közösségünk erejét. Köszönöm szépen a figyelmüket!

**Porga Gyula, Veszprém Megyei Jogú Város polgármestere:**

Köszönjük szépen Miniszter Úrnak. Szeretném most felkérni Somogy vármegye elnökét, Biró Norbert urat, hogy ő is szóljon hozzá.

**Biró Norbert, Somogy Vármegyei Önkormányzat Közgyűlésének elnöke:**

Tisztelt Elnök Úr! Tisztelt Miniszter Úr! Tisztelt Ünnepi Közgyűlés! Csatlakozom az előttem szóló Miniszter Úrhoz, nem szeretném szavait megismételni, annyival egészíteném ki, hogy külön köszönetet szeretnék mondani én is Porga Gyula polgármester úrnak, hogy az elejétől fogva a szervező munkába bevonta vármegyénket, és köszönöm, hogy lehetőséget biztosított, hogy Somogy vármegye is ebben a nagyszerű programsorozatban részt vegyen. Somogy vármegye jelentem Önöknek, részt vett az előkészítésben, és a kiírt pályázatokban aktívan. Örömmel jelenthetem be, hogy 900 millió Ft értékben nyertek pályázatot, és szeretném Önöknek felsorolni azt a 13 somogyi települést, amely részt vesz a programsorozat programjaiban: Balatonberény, Balatonboglár, Balatonfenyves, Balatonmáriafürdő, Balatonvilágos, Fonyód, Hollád, Kéthely, Marcali, Siófok, Somogyszentpál, Szólád és Vörs. Tisztelt Hölgyeim és Uraim! Bízom benne, hogy a most megkezdett együttműködésünk nemcsak az idei évre fog vonatkozni, hanem ezt a jó szokást tovább fogjuk bővíteni a jövőre nézve is, és megpróbáljuk kihasználni a lehetőségeinket. Köszönöm szépen még egyszer a meghívást, és kívánok ehhez a programsorozathoz nagy sikert és minél több elismerést, nemcsak Veszprém városának, nemcsak Veszprém vármegyének, nemcsak Zalának, nemcsak Somogy vármegyének, hanem egész Magyarországnak. Köszönöm szépen megtisztelő figyelmüket!

**Porga Gyula, Veszprém Megyei Jogú Város polgármestere:**

Köszönöm szépen, most Polgárdy Imre Veszprém vármegye elnökét szeretném felkérni.

**Polgárdy Imre, Veszprém Vármegyei Önkormányzat Közgyűlésének elnöke:**

Tisztelt Képviselőtársaim! Hölgyeim és Uraim! Victor Hugo így fogalmazott: *„A jövőnek sok neve van: a gyenge úgy hívja, elérhetetlen, a gyáva úgy, ismeretlen, a bátor lehetőségnek nevezi.”* Ha feltesszük magunknak a kérdést, hogy miért is vagyunk most itt, így együtt, és mit tett Veszprém városa ezért, elmondhatjuk, hogy bátor döntést hozott, mert így gondolkodott. Adj lehetőséget a dolgoknak, hogy megtörténjenek, adj lehetőséget a sikernek, hogy bekövetkezzék! Veszprém, mikor az Európa Kulturális Fővárosa projektbe álmodta vármegye székhelyünket és a Bakony-Balaton régiót, lehetőséget adott a sikernek, hogy bekövetkezzék. Első gondolatom ennek kapcsán a köszöneté. Köszönettel és hálával tartozunk mindenkinek, akik ebben a közös munkában részt vállalnak. Vármegyéink és a Bakony-Balaton régió nagy értékek hordozója. Hitünké, kultúránké, alkotóerőnké, megtartó képességünké. Mindannyiunknak fontos közös életünk és boldogulásunk. Nincs kétségem afelől, hogy az itt lévők mind ezt akarják. A megélt siker mindig jobbá és erősebbé tesz minket. Ennek élő példája mai, együttes közgyűlésünk, közösen hitet teszünk és elköteleződünk a régió sikere érdekében. Vármegyeként fő feladatunk a területfejlesztés, szerepkörünkben átfogó céljaink között szerepel a térségi potenciálokra építő gazdaságfejlesztés, a lakosság életminőségének javítása, vidéki térségek értékalapú megújítása, kreatív tudásalapú társadalom, a közösségi megújulás és érték tudatosság. Úgy gondolom, mindez összhangban van az Európa Kulturális Fővárosa projekt értékeivel, a közösségépítéssel, a hagyomány tiszteletével, az innovációval és a fenntarthatósággal. Veszprém város 2018 decemberében, a régióval közösen nyerte el a címet, ezért nem véletlen, hogy a program alapköve, hogy a Veszprém-Balaton-Bakony régió közös erővel mutassa meg a világnak kulturális sokszínűségét. E fontos küldetés kapcsán az EKF csapata kiváló partnerekre talált településeinkben. Külön öröm számomra, hogy a program megvalósításához Veszprém vármegyéből 92 település csatlakozott. Ezúton is köszönöm, hogy részt vállaltak a megvalósításban, és felismerték a programban rejlő lehetőséget az itt élők számára. Bíztatom településeinket, hogy bátran tárják a nagyvilág elé kincseiket, kulturális gazdagságukat. Szeretném megosztani Önökkel, hogy összesen 273, a régiót érintő kulturális és infrastrukturális projektelem valósulhat meg több, mint 8,5 milliárd Ft elnyert régiós támogatással. Ezen felül minden járásszékhely egységesen 50 millió Ft támogatásban részesült. Azért vagyunk ma így együtt, mert céljaink közösek. Kérem Önöket, hogy tudásunkkal és kellő hittel munkálkodjunk azon, hogy Veszprém és a Bakony-Balaton régió büszkén viselhesse és hirdethesse Európa Kulturális Fővárosa címet. Isten segítsen ebben valamennyiünket!

**Porga Gyula, Veszprém Megyei Jogú Város polgármestere:**

Köszönöm szépen Elnök Úrnak, és szeretném Dr. Pál Attila Elnök Úrnak, Zala vármegye elnökének megadni a szót.

**Dr. Pál Attila, Zala Vármegye Önkormányzata Közgyűlésének elnöke:**

Köszönöm a szót Elnök Úr! Hölgyeim és Uraim! Zala vármegyénél nem lehet más az első szó, mint a köszönet és a gratuláció. Köszönet Navracsics Tibor miniszter úrnak, hogy éveken keresztül ezt a programot ápolta. Köszönet, hogy teljes szívéből a Kormány előtt képviselte, hiszen ez a díj, ez a cím pénzzel nagyon nem járt, ezért a Magyar Kormánynak ehhez hozzá kellett járulni, és miniszter úrnak köszönöm, hogy ezt sikerrel véghezvitte. Köszönet házigazdánknak, Porga Gyula polgármester úrnak, mert óriási feladatot vállalt mint polgármester. Nemcsak azért, mert mint Veszprém város vezetője, hanem azért is, mert a térségért mindig is szívvel-lélekkel dolgozott, és láthatta, ha összefogásra szüksége van, akkor ott vagyunk mellette. Köszönet annak a csapatnak, akik mögöttük állnak, mert egyébként ez nem jöhetett volna létre, ami most megtörtént, hiszen 5 éve dolgoznak azon Önök, hogy 21-én elinduljon egy olyan program, ami egy évig Magyarországra, a régiónkra veti a fényt. Köszönöm Önöknek, akik ebben részt vettek, mert mindig figyeltek arra a három alapelvre, amit Önök fogalmaztak meg, hogy minden programban ott legyen az akadálymentesség, a fenntarthatóság és a gyerekbarát program. Jó itt lenni ma, zalaiként különösen. Ha visszaemlékeznek, 1825-ben az első Füredi Anna-bál – ha már vármegyék vagyunk – Zala vármegyében volt. Köszönöm szépen, hogy meghallgattak.

**Porga Gyula, Veszprém Megyei Jogú Város polgármestere:**

Köszönöm szépen Elnök Úrnak! Ebből is látszik, hogy ez a régió mindig is egység volt. Én azt szoktam mondani, amikor megkérdeznek, hogy hogyan jutott eszünkbe ez, meg, hogy itt a Balaton, meg a város között milyen viszonyrendszer van, és akkor mindig példaként szoktam elmondani, hogy Balatonfüred város polgármestere a veszprémi Lovassy Gimnáziumban érettségizett, én jómagam Veszprém Megyei Jogú Város polgármestereként pedig a füredi Lóczy Lajos Gimnáziumban érettségiztem. Tehát ez egy ennyire egységes térség és régió. A sok köszönet után nekem annyi tisztem van, hogy én megköszönjem mindenkinek, a jelenlévő képviselőknek a segítséget. Hiszen ez nem egy ember sikere, nem egy város sikere, hanem ez ténylegesen az együttműködésünknek, meg az összefogásunknak a sikere. Én nagyon szeretném, hogyha ezt minden programban résztvevő önkormányzat sikerként könyvelné el, hogy ez az ő sikere is. Ebben a sikerben az ő munkájuk is benne van, az összes polgármesternek, az összes kulturális intézménynek, akik a térségben vették a fáradtságot, és pályázatokat fogalmaztak meg, projekteket generáltak, és ez az ő sikerük is. Amit én szeretnék kiemelni, mert ez egy valóban különleges együttműködés, hiszen akkor, amikor mi megszólítottuk a megyei önkormányzatokat, illetve utána a települési önkormányzatokat, akkor mi nem azt ígértük az önkormányzatoknak, hogy pénzt fogunk nekik adni. Sőt, azt mondtuk nekik, hogy mi pénzt szeretnénk tőlük kérni. Hiszen a tagságnak a feltétele volt, hogy minden résztvevő önkormányzatnak hozzá kell járulni. Mi nem konkrét pénzt, hanem egy lehetőséget adtunk mindenkinek, és nem azt mondtuk, hogy a te befizetett tagdíjadnak a 3-4-szeresét fogod megkapni, hanem azt ígértük, hogy itt van egy lehetőség, amivel a befizetett összegednek akár a többszörösét el lehet érni, hogyha aktívan vesz részt valaki ebben a programban. Most 4-5 évvel a program elindulása után azt tudom Önöknek büszkén jelenteni, hogy 117 önkormányzattal kezdtük el az együttműködést, és 117 önkormányzattal fejezzük be ezt az együttműködést. Tehát az a bizalom, amit mi megkaptunk a program elején, azt a bizalmat sikerült megőriznünk a mai napig, és nincs csalódottság. Nyilván mindenki többet szeretett volna, de egyébként ezt az egységet sikerült megőrizni, és ez egy óriási siker. Óriási siker azért is, mert amikor mi elnyertük a pályázatot és 2018 decemberében a nemzetközi zsűri minket választott, hogy mi viselhetjük 2023-ban a címet, akkor még azt nem tudtuk, hogy egyébként egy Covid járvány fogja lassítani, nehezíteni a munkánkat. Nem tudtuk, hogy milyen gazdasági kihívásokkal kell mindannyiuknak szembenézni. Azt sem tudhattuk akkor, hogy 2022-ben pedig a szomszédunkban egy háború fog kitörni, és azt sem kalkulálta senki, hogy egyébként ez egy olyan energia- és gazdasági válságot indít el, amivel a mai napig küszködnünk kell. Ilyen körülmények között kezdtük el és bonyolítottuk magát a programot, és én nagyon hálás vagyok minden résztvevő településnek, hogy ilyen nehézségek mellett is kitartottak mellettünk. A mai ünnepi ülésen elsősorban nekik szeretném megköszönni, hogy itt voltak velünk. Nagyon fontos az, amit én itthon, Veszprémben is nagyon sokszor el szoktam mondani, de úgy látom, hogy a programban résztvevő önkormányzatok is a magukévá tették ezt a gondolatot, hogy nyilván fontos a 2023-as év, de polgármesterként, önkormányzati vezetőként, önkormányzati képviselőként azt gondolom, hogy egy ilyen lehetőség nem csak 2023-ról szól, hanem arról szól, hogy egyébként hogy tudjuk a településünket, a közösségünket erősíteni, fejleszteni, és kulcsfontosságú a 2024., a 2025., 2026-os év. Tehát, amikor egy ilyen lehetőséget megkapunk, akkor azzal úgy kell élnünk, hogy ez a városoknak, a településeknek a jövőjét is markánsan befolyásolja. Ezt értették meg azok az önkormányzatok, akik részt vettek ebben a programban.

Zárásként azt szeretném mondani, amit szintén itthon, Veszprémben szoktam elmondani, hogy 2023. számos kihívást tartogat mindannyiunknak, minden települési vezetőnek, minden önkormányzati vezetőnek. Nagyon sok bizonytalanság van, a háború nehezíti a mindennapjainkat, gazdasági nehézségekkel kell küzdenünk. Azt szoktam mondani itt Veszprémben, de ez vonatkozik mind a 117 önkormányzatra, mind a három vármegyei önkormányzatra, hogy a rossz dolgokból, a bizonytalanságból ugyanannyi jut nekünk is, mint az ország összes többi megyéjének, településének. De egy dolgot bátran kijelenthetünk mindannyian, hogy a jó dolgokból viszont biztos, hogy sokkal több fog jutni annak a 117 önkormányzatnak, meg ennek a 3 vármegyének, amelyek részesei voltak ennek a programnak. Még egyszer köszönöm Önöknek, hogy együtt lehetünk, köszönöm azt a sok-sok segítséget, támogatást, amit a mögöttünk hagyott 4-5 esztendőben kaptam Önöktől, illetve azoktól a polgármesterektől, akik az Önök vármegyéjében csatlakoztak ehhez a programhoz. Köszönöm szépen!

Én szeretném, hogyha szavazatunkkal is kifejeznék ezt az együttműködést, én elsőként Veszprém Megyei Jogú Város Önkormányzata Közgyűléséhez fordulok, hogy az előttünk lévő nyilatkozatot, illetve a határozati javaslatot fogadják el. Kérem, kézfelemeléssel jelezze, aki egyetért az előttünk lévő napirenddel, illetve nyilatkozattal. Köszönöm szépen, tartózkodás, nem szavazat nincs. Köszönöm szépen Veszprém Megyei Jogú Város Önkormányzatának, egyhangú szavazattal támogatták az előttünk lévő nyilatkozatot.

Veszprém Megyei Jogú Város Önkormányzata Közgyűlése jelenlévő 18 tagja 18 igen szavazattal meghozta a következő határozatot:

**Veszprém Megyei Jogú Város Önkormányzata Közgyűlésének**

**2/2023. (I.19.) határozata**

**ünnepélyes nyilatkozat elfogadásáról a Veszprém-Balaton 2023 Európa Kulturális Fővárosa programsorozat megvalósulása kapcsán**

Veszprém Megyei Jogú Város Önkormányzatának Közgyűlése megtárgyalta az *„Ünnepélyes nyilatkozat elfogadása a Veszprém-Balaton 2023 Európa Kulturális Fővárosa programsorozat megvalósulásáról”* című előterjesztést, és az alábbi döntést hozza:

Veszprém Megyei Jogú Város Önkormányzatának Közgyűlése a határozat mellékletét képező ünnepélyes nyilatkozat elfogadásával az Európai Unió Alapjogi Chartája és Magyarország Alaptörvényének szellemében kiemelten fontosnak tartja a Veszprém-Balaton 2023 Európa Kulturális Fővárosa programsorozat megvalósulását, és a régió közös sikere érdekében együttműködik Somogy Vármegyei Önkormányzattal, Veszprém Vármegyei Önkormányzattal és Zala Vármegye Önkormányzatával.

**(A határozat melléklete a jegyzőkönyvhöz csatolva.)**

**Porga Gyula, Veszprém Megyei Jogú Város polgármestere:**

Most szeretném Biró Norbert Elnök Urat felkérni, hogy hasonlóan hozzám szavaztassa meg a közgyűlését.

**Biró Norbert, Somogy Vármegyei Önkormányzat Közgyűlésének elnöke:**

Indítványozom az ünnepélyes nyilatkozat elfogadásáról szóló határozati javaslat elfogadását. Kérem, aki egyetért, kézfelemeléssel jelezze. Ellene? Tartózkodik? Megállapítom, hogy a Somogy Vármegyei Önkormányzat Közgyűlése az ünnepélyes nyilatkozatot 13 igennel elfogadta.

Somogy Vármegyei Közgyűlés – 13 igen, 0 nem, 0 tartózkodás szavazattal, egyhangúlag – az alábbi határozatot hozza:

**7/2023. (I.19.) közgyűlési határozat**

1./ A Somogy Vármegyei Közgyűlés megtárgyalta az „Ünnepélyes nyilatkozat elfogadása a Veszprém-Balaton 2023 Európa Kulturális Fővárosa programsorozat megvalósulásáról” című előterjesztést.

2./ A Somogy Vármegyei Közgyűlés a határozat mellékletét képező ünnepélyes nyilatkozat elfogadásával az Európai Unió Alapjogi Chartája és Magyarország Alaptörvényének szellemében kiemelten fontosnak tartja a Veszprém-Balaton 2023 Európa Kulturális Fővárosa programsorozat megvalósulását, és a régió közös sikere érdekében együttműködik Veszprém Megyei Jogú Város Önkormányzatával, Veszprém Vármegyei Önkormányzattal és Zala Vármegye Önkormányzatával.

Felelős: Biró Norbert, a közgyűlés elnöke

Határidő: értelemszerűen

**(A határozat melléklete a jegyzőkönyvhöz csatolva.)**

**Porga Gyula, Veszprém Megyei Jogú Város polgármestere:**

Köszönöm szépen, Polgárdy Imre Elnök Urat szeretném kérni.

**Polgárdy Imre, Veszprém Vármegyei Önkormányzat Közgyűlésének elnöke:**

Kérdezem képviselőtársaimat, hogy a határozati javaslatot elfogadják-e? Kérem, kézfelemeléssel jelezzék. Megállapítom, hogy a közgyűlés ellenszavazat és tartózkodás nélkül a határozatot elfogadta.

Ezt követően Veszprém Vármegyei Önkormányzat Közgyűlése 14 igen szavazattal, ellenszavazat és tartózkodás nélkül meghozta az alábbi határozatot:

**A Veszprém Vármegyei Önkormányzat Közgyűlése**

**2/2023. (I. 19.) határozata**

ünnepélyes nyilatkozat elfogadásáról a Veszprém-Balaton 2023 Európa Kulturális Fővárosa programsorozat megvalósulása kapcsán

A Veszprém Vármegyei Önkormányzat Közgyűlése megtárgyalta az „Ünnepélyes nyilatkozat elfogadása a Veszprém-Balaton 2023 Európa Kulturális Fővárosa programsorozat megvalósulásáról” című előterjesztést, és az alábbi döntést hozza:

Veszprém Vármegyei Önkormányzat Közgyűlése a határozat mellékletét képező ünnepélyes nyilatkozat elfogadásával az Európai Unió Alapjogi Chartája és Magyarország Alaptörvényének szellemében kiemelten fontosnak tartja a Veszprém-Balaton 2023 Európa Kulturális Fővárosa programsorozat megvalósulását, és a régió közös sikere érdekében együttműködik Somogy Vármegyei Önkormányzattal, Veszprém Megyei Jogú Város Önkormányzatával és Zala Vármegye Önkormányzatával.

Határidő: azonnal

Felelős: Polgárdy Imre, a vármegyei közgyűlés elnöke

**(A határozat melléklete a jegyzőkönyvhöz csatolva.)**

**Porga Gyula, Veszprém Megyei Jogú Város polgármestere:**

Köszönöm szépen, Dr. Pál Attila Elnök Urat szeretném kérni.

**Dr. Pál Attila, Zala Vármegye Önkormányzata Közgyűlésének elnöke:**

Hölgyeim és Uraim! Tisztelt Képviselőtársaim! Kérdezem, hogy egyetértünk-e a határozati javaslattal? Aki egyetért, kérem, kézfelemeléssel szavazzon. Köszönöm!

Megállapítom, hogy a közgyűlés a határozati javaslatot nyílt szavazással, 11 igen egyhangú szavazattal elfogadta:

**2/2023. (I.19.) KH**

A Zala Vármegyei Közgyűlés a határozat mellékletét képező ünnepélyes nyilatkozat elfogadásával az Európai Unió Alapjogi Chartája és Magyarország Alaptörvényének szellemében kiemelten fontosnak tartja a Veszprém-Balaton 2023 Európa Kulturális Fővárosa programsorozat megvalósulását, és a régió közös sikere érdekében együttműködik Veszprém Megyei Jogú Város Önkormányzatával, Somogy Vármegyei Önkormányzattal és Veszprém Vármegyei Önkormányzattal.

Határidő: azonnal

Felelős: Dr. Pál Attila, a közgyűlés elnöke

**(A határozat melléklete a jegyzőkönyvhöz csatolva.)**

**Porga Gyula, Veszprém Megyei Jogú Város polgármestere:**

Köszönöm szépen, az ülésünk hivatalos részének a végére értünk, az ülést berekesztem.

Veszprém Megyei Jogú Város Önkormányzatának Közgyűlése, Somogy Vármegyei Önkormányzat Közgyűlése, Veszprém Vármegyei Önkormányzat Közgyűlése, továbbá Zala Vármegye Önkormányzata Közgyűlése több napirendi pontot nem tárgyalt, Porga Gyula polgármester, az együttes ülés levezető elnöke az ülést 10 óra 25 perckor berekesztette.

**K.m.f.**

**Porga Gyula dr. Dancs Judit**

**polgármester jegyző**

**Biró Norbert dr. Sárhegyi Judit**

**Somogy Vármegyei Önkormányzat vármegyei jegyző**

**elnöke**

**Polgárdy Imre dr. Imre László**

**Veszprém Vármegyei Önkormányzat vármegyei jegyző**

**elnöke**

**Dr. Pál Attila dr. Mester László**

**Zala Vármegye Önkormányzata vármegyei főjegyző**

**elnöke**